UDTALELSE FRA KOMMISSIONEN

af 3. juni 2021

om en plan for bortskaffelse af radioaktivt affald fra kernekraftværket Sizewell C (to UK EPR-reaktorer) beliggende i Suffolk i Det Forenede Kongerige

(kun den engelske udgave er autentisk)

(2021/C 221/01)





Nedenstående vurdering foretages i henhold til Euratomtraktatens bestemmelser, uden at dette berører eventuelle yderligere vurderinger, der skal foretages i henhold til traktaten om Den Europæiske Unions funktionsmåde samt de forpligtelser, der følger heraf og af afledt ret (1).

Den 17. august 2020 modtog Europa-Kommissionen fra Det Forenede Kongeriges regering almindelige oplysninger om en plan for bortskaffelse af radioaktivt affald (2) fra kraftværket Sizewell C, jf. Euratomtraktatens artikel 37.

På grundlag af disse oplysninger og tillægsoplysninger, som Kommissionen anmodede om den 27. november 2020 og den 9. februar 2021, og som Det Forenede Kongeriges myndigheder forelagde den 12. januar 2021 og den 9. februar 2021, og de supplerende oplysninger, som repræsentanterne for Det Forenede Kongerige forelagde den 10. februar 2021 på ekspertgruppens møde (via videokonference), og yderligere oplysninger, som der blev anmodet om den 10. februar 2021 (efter mødet) og den 23. februar 2021, og som Det Forenede Kongeriges myndigheder forelagde den 15. februar 2021 og den 8. marts 2021, har Kommissionen udarbejdet følgende udtalelse:

1. Afstanden mellem anlægget og den nærmeste medlemsstat, dvs. Frankrig, er 138 km.

2. Under normale driftsforhold er det ikke sandsynligt, at gas- og væskeformige radioaktive udslip vil give anledning til en eksponering af sundhedsmæssig betydning af befolkningen i en medlemsstat ifølge den dosisgrænse, som er fastsat i direktivet om grundlæggende sikkerhedsnormer (direktiv 2013/59/Euratom) (3).

3. Fast lavaktivt radioaktivt affald oplagres midlertidigt lokalt, inden det overføres til de bortskaffelsesanlæg, der er godkendt af Det Forenede Kongeriges regulerende myndigheder. Brugte brændselselementer og mellemaktivt fast affald oplagres midlertidigt lokalt i afventning af, at et geologisk deponi stilles til rådighed i fremtiden. Det er ikke hensigten at oparbejde brugt brændsel.

4. Skulle der ske utilsigtede udledninger af radioaktive stoffer som følge af en ulykke af den type og størrelse, der er beskrevet i de almindelige oplysninger, vil de doser, som befolkningen i en medlemsstat formodes at blive udsat for, ikke være af sundhedsmæssig betydning, jf. de referenceniveauer, som er fastsat i direktivet om grundlæggende sikkerhedsnormer (direktiv 2013/59/Euratom).

Kommissionen konkluderer derfor, at gennemførelsen af planen for bortskaffelse af radioaktivt affald i enhver form fra de to EPR-reaktorer i kernekraftværket Sizewell C ved Suffolk Coast i Det Forenede Kongerige, hverken under normal drift eller i tilfælde af en ulykke med utilsigtet udledning af radioaktive stoffer til følge af den type og størrelse, som omhandles i de almindelige oplysninger, kan antages at ville medføre en sundhedsmæssigt betydelig radioaktiv kontaminering af en medlemsstats vande, jord eller luftrum, jf. de bestemmelser, som er fastsat i direktivet om grundlæggende sikkerhedsnormer (direktiv 2013/59/Euratom).

Udfærdiget i Bruxelles, den 3. juni 2021. På Kommissionens vegne Kadri SIMSON Medlem af Kommissionen

(1) For eksempel skal der i henhold til traktaten om Den Europæiske Unions funktionsmåde foretages en yderligere vurdering af miljøforholdene. Kommissionen skal her bl.a. gøre opmærksom på bestemmelserne i direktiv 2011/92/EU om vurdering af visse offentlige og private projekters indvirkning på miljøet som ændret ved direktiv 2014/52/EU, på direktiv 2001/42/EF om vurdering af bestemte planers og programmers indvirkning på miljøet, på direktiv 92/43/EØF om bevaring af naturtyper samt vilde dyr og planter og på direktiv 2000/60/EF om fastlæggelse af en ramme for Fællesskabets vandpolitiske foranstaltninger.

(2) Bortskaffelse af radioaktivt affald skal forstås som »bortskaffelse af radioaktivt spild« som defineret i punkt 1 i Kommissionens henstilling 2010/635/Euratom af 11. oktober 2010 om anvendelse af Euratomtraktatens artikel 37 (EUT L 279 af 23.10.2010, s. 36).

(3) Rådets direktiv 2013/59/Euratom af 5. december 2013 om fastlæggelse af grundlæggende sikkerhedsnormer til beskyttelse mod de farer, som er forbundet med udsættelse for ioniserende stråling (EUT L 13 af 17.1.2014, s. 1).